Tâi-lâm Chhī-li̍p Iá-kiû-tiôⁿ

**Tâi-lâm Chhī-li̍p Iá-kiû-tiôⁿ** sī ūi-tī Tâi-oân Tâi-lâm-chhī Lâm-khu ê chi̍t-ê iá-kiû-tiôⁿ, bat sī Tiong-hôa Chit-pāng Thóng-it 7-ELEVEn Sai ê chú-tiôⁿ, tùi Tiong-hôa Chit-pāng goân-nî kàu-taⁿ it-ti̍t lóng ū leh phah chit-pāng ê pí-sài. 

## Le̍k-sú
Tâi-lâm Iá-kiû-tiôⁿ tī Ji̍t-pún Sî-tāi tio̍h ū ah, tī 1931 nî tú khí-hó ê sî-chūn sǹg-sī Tâi-oân siāng-hó ê iá-kiû-tiôⁿ chi-it. 1970 nî, 1988 nî, 1993 nî kah 1995 nî lóng-bat chìn-hêng tōa-kui-bô͘ ê chéng-siu, kî-tiong tī 1970 nî kah 1978 nî kái-iōng jîn-kang chháu-po͘-á, m̄-koh in-ūi pho͘ ê ki-su̍t bô hó ka-siōng khiàm-khoat ûi-hō͘ tì-sú chōng-thài chin bái, bóe--á tī 1988 nî ūi-tio̍h tit-beh khai-sí phah ê Tiong-hôa Chit-pāng kái tńg-khì thian-jiân chháu-po͘-á. 1999 nî Thóng-it Khì-gia̍p chèng-sek jīn-ióng Tâi-lâm Iá-kiû-tiôⁿ, pēng-chhiáⁿ kā lāi-iá mā kái-chò chháu-po͘-á, chiâⁿ-chò Tâi-oân thâu-chi̍t-ê tī lāi-iá mā ū chèng chháu-po͘-á ê kiû-tiôⁿ. 2001 nî ê sî in-ūi tiong-gōa-iá kan-na 380 Eng-chhioh, bô-hoat-tō͘ chiâⁿ-chò 2001 nî Sè-kài-poe Iá-kiû-sài ê pí-sài tē-tiôⁿ, keh-nî sûi kā chéng-siu chò kok-chè piau-chún ê 400 Eng-chhioh. 2004 nî Tâi-lâm-chhī Chèng-hú ūi-tio̍h beh pān Tāi-ha̍k Iá-kiû Kím-phiau-sài ka-chng tōa-êng-bō͘, sī Tâi-oân kè Thian-bú, Tōa-pi-ô͘, Sin-chng í-āu tē-4-ê chng tōa-êng-bō͘ ê iá-kiû-tiôⁿ. 2005 nî keng-sin lāi-iá koan-chiòng-se̍k ê í-á, koh ke siat ím-liāu-kè, chiâⁿ-chò choân-Tâi-oân thâu-chi̍t-ê í-á piⁿ-á ū ím-liāu-kè ê iá-kiû-tiôⁿ.

Chìn-chêng Tâi-lâm Iá-kiû-tiôⁿ gōa-iá khòaⁿ-tâi khah kē, só͘-í tī tiōng-iàu ê pí-sài tiāⁿ-tiāⁿ ē ū kiû-bê thiàu ji̍p-khì kiû-tiôⁿ lāi-té, āu--lâi í-keng kā khòaⁿ-tâi iōng khah koân--ê, bo̍k-chiân í-keng bē ū chit-khoán ê chêng-hêng hoat-seng--ah. Lēng-gōa Tâi-lâm Ki-tiôⁿ ê hâng-lō͘ mā ē keng-kòe chia, put-sî tio̍h ū hoe-lêng-ki poe--kòe, chiâⁿ-chò Tâi-lâm Kiû-tiôⁿ ê te̍k-sek chi-it, tān-sī mā in-ūi án-ne, chng tiān-hóe ê thiāu-á bē-sái sioⁿ koân, tùi pí-sài ke-kiám ū-chi̍t-kóa éng-hióng.

2025 nî 7 goe̍h, Hong-thai Danas chhim-si̍p Tâi-oân, Tâi-lâm Iá-kiû-tiôⁿ mā tī chit-pái ê hong-thai siū-tio̍h chin giâm-tiōng ê sún-hāi, tì-sú Thóng-it Sai kā sòa--lo̍h-lâi ê pí-sài kái-chò tī Tōa-pi-ô͘, Sin-chng téng-téng ê kiû-tiôⁿ kí-hêng, bóe--á it-ti̍t kàu hit-tang ê kiû-kùi kiat-sok lóng m̄-bat tńg--khì Tâi-lâm Iá-kiû-tiôⁿ. Chòe-āu sī koat-tēng kā koan-chiòng-se̍k ê chhù-téng thiah-tû, 2026 nî khai-sí Thóng-it Sai sóa-khí tú khí-hó ê A-thài Iá-kiû-tiôⁿ, Tâi-lâm Iá-kiû-tiôⁿ ē chiâⁿ-chò hùn-liān iōng ê kiû-tiôⁿ.

## Ki-pún Chu-liāu
* Oân-kang: 1931 nî 1 goe̍h 11
* Koan-chiòng-se̍k sò͘: 12000-se̍k
* Tò-gōa-iá: 
* Tiong-gōa-iá: 
* Chiàⁿ-gōa-iá: 

### Tiōng-iàu Ji̍t-chí
* Tiong-hôa Chit-pāng thâu-chi̍t-chiàn: 1990 nî 4 goe̍h 21 (Sam-siong Hó͘ 10：0 Thóng-it Sai)
* Bêng-seng-sài: 1992 nî, 1996 nî, 2007 nî 
* Kùi-āu-sài: 1998 nî, 1999 nî, 2005 nî, 2006 nî, 2007 nî, 2017 nî, 2018 nî, 2023 nî, 2024 nî
* Chóng-koan-kun-sài: 1993 nî, 1996 nî, 1997 nî, 2000 nî, 2001 nî, 2004 nî, 2006 nî, 2007 nî, 2008 nî, 2009 nî, 2011 nî, 2012 nî, 2013 nî, 2018 nî, 2020 nî, 2021 nî, 2024 nî
* U-12 Sè-kài-poe Siàu-pāng Kím-phiau-sài: 2015 nî, 2017 nî

## Kiû-tiôⁿ Kì-lo̍k
* Sî-kan siāng-tn̂g: 2009 nî 10 goe̍h 24, Tiong-hôa Chit-pāng 20 nî Tâi-oân Tōa-sài tē-6-chiàn Thóng-it Sai tùi Hiaⁿ-tī Chhiōⁿ, pí-sài sî-kan sī 6-tiám-cheng 14-hun-cheng.
* Kio̍k-sò͘ siāng-chē: Kāng-khoán sī 2009 nî Tâi-oân Tōa-sài tē-6-chiàn, pí-sài phah 17-kio̍k chiah phah liáu, mā sī Tiong-hôa Chit-pāng ê kì-lo̍k.

## Kau-thong Chu-sìn
***[[Tōa Tâi-lâm kong-chhia]]**：

***[[Ko-hiông-chhī Kong-chhia]]**：

Lēng-gōa tī kiû-tiôⁿ hù-kīn mā ū chi̍t-kóa thang chioh kong-kiōng kha-ta̍h-chhia YouBike 2.0 ê só͘-chāi.

## Siòng-phìⁿ

File:臺南野球場.jpg|1934 nî ê iá-kiû-tiôⁿ
File:渡台した明大野球部（台南球場）.jpg|1956 nî ê iá-kiû-tiôⁿ
File:台南市立棒球場.JPG|Ji̍p-kháu
File:Tainan Municipal Baseball Stadium field 20150725 1.jpg|Lāi-iá
File:Tainan Municipal Baseball Stadium 2006.12.23 night.jpg|Gōa-iá


## Chham-khó Chu-liāu

## Gōa-pō͘ Liân-kiat

* 統一獅官方網站-臺南市立棒球場
*中華職棒大聯盟全球資訊網-台南市立棒球場